13-jarige by laerskool doodgesteekArgieffoto bloot ter illustrasie. (Foto: Unsplash) ŉ 13-jarige leerder aan ŉ laerskool in die Vrystaat is Vrydag deur ŉ medeleerder voor haar klasmaats en onderwysers doodgesteek. Phemelo More, ŉ gr. 7-leerder aan die Senzile Combined School in Hertzogville, is deur ŉ gr. 6-leerder van ŉ naburige skool met ŉ skerp voorwerp gesteek. Die voorval het op die skoolterrein, ten aanskoue van ander leerders en onderwysers, plaasgevind. Die Vrystaatse departement van onderwys het sy skok met die voorval uitgespreek en gesê dat skole plekke van onderrig en nie sentrums van geweld behoort te wees nie. Die polisie ondersoek nou die saak. Phemelo is die derde Vrystaatse leerder in drie weke om deur ŉ medeleerder doodgesteek te word. In ŉ ander voorval Donderdag het ŉ 22-jarige leerder ŉ medematrikulant tydens ŉ ete by ŉ matriekkamp in Bloemfontein doodgesteek. Dit kom slegs twee weke nadat ŉ gr. 11-leerder aan Lerato Thando Secondary School in Harrismith ŉ gr. 9-leerder aan dieselfde skool met ŉ mes doodgesteek het. “Ons vra ons skole se bestuur, beheerliggame en leerders om veiligheidsmaatreëls by skole te verskerp en hande met plaaslike polisiestasies te neem. Leerders moet ook ophou om gevaarlike items en wapens skool toe te neem,” het Howard Ndaba, woordvoerder van die Vrystaatse departement van onderwys, gesê.